ભારતનો જૂન મહિનાનો મેન્યુફેક્ચરિંગ પીએમઆઈ આ વર્ષે સૌથી ઝડપી વધ્યો છે. પીએમઆઈ ૫૩.૧ રહ્યો હતો. સ્થાનિક ઓર્ડરની સાથે નિકાસ પણ વધી હોવાથી નોંધપાત્ર પ્રવૃત્તિ જોવા મળી હતી. નિક્કી ઈન્ડિયા મેન્યુફેક્ચરિંગ પરચેઝીંગ મેનેજર્સ ઈન્ડેક્સ(PMI) મે મહિનામાં ૫૧.૨ હતો જે જૂનમાં વધીને ૫૩.૧ થઈ ગયો હતો. ડિસેમ્બર-૨૦૧૭ પછીથી આ સૌથી ઝડપી વૃદ્ધિ છે. પીએમઆઈ સતત ૧૧મા મહિને ૫૦ની ઉપર બંધ આવ્યો છે. તે ૫૦ની ઉપર હોય તો મતલબ કે ઉત્પાદન પ્રવૃત્તિ વધી રહી છે, અને જો ૫૦ની નીચે હોય તો ઉત્પાદન પ્રવૃત્તિ ઘટી રહી છે તેવો સંકેત મળે છે. આઈએચએસ મર્કિટ ખાતે ઈકોનોમિસ્ટ આશના દોઢિયાએ કહ્યું હતું કે ભારતમાં ઉત્પાદન(મેન્યુફેક્ચરિંગ) ક્ષેત્રે જૂનમાં પ્રવૃત્તિ ધમધમતી રહી હતી. કંપનીઓ તરફથી માંગ પણ વધી હતી જેને કારણે નવા ઓર્ડર વધ્યા હતા. મેન્યુફેક્ચરિંગ કંપનીઓ નવી ભરતી પણ સારા એવા પ્રમાણમાં કરવા લાગી છે. આશના દોઢિયાએ કહ્યું હતું કે નોકરીઓના મામલે પણ તાજેતરના આંકડા પ્રોત્સાહક રહ્યા છે. નોકરીઓના સર્જનની કામગીરી પણ ડિસેમ્બર-૨૦૧૭ પછીથી જૂનમાં સૌથી વધારે રહી હતી.